Papersnake/gushiwen huggingface dataset:
【双调】卖花声
乔吉（元代）

悟世
肝肠百炼炉间铁，富贵三更枕上蝶，功名两字酒中蛇。尖风薄雪，残杯冷炙，掩清灯竹篱茅舍。
太平吴氏楼会集
桃花扇底窥春笑，杨柳帘前按舞娇，海棠梦里醉魂销。香团娇小，歌头水调，断肠也五陵年少。
香云帘幕风流燕，花月楼台富贵仙，新调骏马紫藤鞭。能歌小妾，轻罗团扇，醉归来牡丹亭院。
香茶
细研片脑梅花粉，新剥珍珠豆寇仁，依方修合凤团春。醉魂清爽，舌尖香嫩，这孩儿那些风韵。
回先生过湖州东林沈氏饮醉以石榴皮书其家东
苏轼（宋代）

白酒酿来因好客黄金散尽为收书西蜀和仲闻而次其韵三首东老沈氏之老自谓也湖人因以名之其子偕作诗有可观者世俗何知贫是病，神仙可学道之馀。
但知白酒留佳客，不问黄公觅素书。
符离道士晨兴际，华岳先生尸解馀。
忽见黄庭丹篆句，犹传青纸小朱书。
凄凉雨露三年后，仿佛尘埃数字馀。
至用榴皮缘底事，中书君岂不中书。
闲夜
李覯（宋代）

披衣坐小亭，夜气拂人清。
月暗先成晕，虫吟不识名。
举杯斯混沌，开卷赏茎英。
此兴知谁会，松风鹤睡惊。
鹧鸪天·博山寺作
辛弃疾（宋代）

不向长安路上行。却教山寺厌逢迎。味无味处求吾乐，材不材间过此生。
宁作我，岂其卿。人间走遍却归耕。一松一竹真朋友，山鸟山花好弟兄。
次韵鸳鸯梅
姜夔（宋代）

漠漠江南烟雨，于飞似报初春。
折过女郎山下，料应愁杀佳人。
生槐
刘敞（宋代）

苒苒庭下槐，苍苍山中桧。臭味久矣殊，荣枯莫相待。

胡为寓形生，曾不异风概。擢干初无根，交阴忽成籁。

死生诣胶漆，幼壮姿姿态。本同非不佳，末异终恐害。

吾意造化巧，淫乐为狡狯。玩此三公才，比之女萝辈。

不然世俗薄，苟合耻刚介。妄彼特立姿，乐附柔弱类。

谁能极物理，且以嘲大块。陶冶如吾言，庸庸亦何怪。
与弓王二尉谈诗二首
陶梦桂（宋代）

雀罗门巷驻高车，霭霭停云满眼时。
惟有故情来得得，却搜诗眼步迟迟。
北窗不放渊明卧，南涧同看子厚诗。
要识吾侪长久处，此心如月镇相随。
相和歌辞·蛾眉怨
王翰（唐代）

君不见宜春苑中九华殿，飞阁连连直如发。
白日全含朱鸟窗，流云半入苍龙阙。
宫中彩女夜无事，学凤吹箫弄清越。
珠帘北卷待凉风，绣户南开向明月。
忽闻天子忆蛾眉，宝凤衔花揲两螭。
传声走马开金屋，夹路鸣环上玉墀。
长乐彤庭宴华寝，三千美人曳光锦。
灯前含笑更罗衣，帐里承恩荐瑶枕。
不意君心半路回，求仙别作望仙台。
仓琅禁闼遥相忆，紫翠岩房昼不开。

欲向人间种桃实，先从海底觅蓬莱。
蓬莱可求不可上，孤舟缥缈知何往。
黄金作盘铜作茎，晴天白露掌中擎。
王母嫣然感君意；云车羽旆欲相迎。
飞廉观前空怨慕，少君何事须相误。
一朝埋没茂陵田，贱妾蛾眉不重顾。
宫车晚出向南山，仙卫逶迤去不还。
朝晡泣对麒麟树，树下苍苔日渐斑。
人生百年夜将半，对酒长歌莫长叹。
乘知白日不可思，一死一生何足算。
题陆宽瘦竹卷
李东阳（明代）

江南陆郎瘦于竹，种竹城东玉河曲。
未论千尺势能长，刚道两竿轩也足。
耻随桃李斗芳腴，只共松杉伴幽独。
茅茨可奈霜雪冷，韦布不受风尘辱。
平生幽赏底须多，爱此清风不盈掬。
绝胜长安酒肉徒，醺花褷月空迷复。
近从画竹得篆法，坐对凉阴刻寒玉。
终教笔硬可通神，且赏骨多能胜肉。
江左诗翁太瘦生，墨竹篆书皆绝俗。
莫言汝瘦不如渠，好为名家继清躅。
晚自朝台津至韦隐居郊园
许浑（唐代）

秋来凫雁下方塘，系马朝台步夕阳。村径绕山松叶暗，

野门临水稻花香。云连海气琴书润，风带潮声枕簟凉。

西下磻溪犹万里，可能垂白待文王。
杨妃春睡图 其三
凌云翰（元代）

温泉浴罢力犹疲，睡足春风总不知。香冷马嵬坡下土，令人愁诵北征诗。
醉蓬莱（追和东坡重九呈彦时兄）
王之道（宋代）

对黄芦卧雨，苍雁横秋，江天重九。千载渊明，信风流称首。吟绕东篱，白衣何处，谁复当年偶。蓝水清游，龙山胜集，恍然依旧。

萸实嫩红，菊团余馥，付与佳人，比妍争嗅。一曲婆娑，看舞腰萦柳。举世纷纷名利逐，罕遇笑来开口。慰我寂寥，酬君酩酊，不容无酒。
次韵真歇和尚圆觉经颂一十四首·圆觉蔷萨章
释正觉（宋代）

选场随手取标毬，长短期中入社流。
觉后绳绳机自脱，悟来密密类难收。
十分饱足雪山草，一色渐成露地牛。
风扫水天尘翳尽，芦华直照月明秋。
淮南送卢端公归台
罗隐（唐代）

凤鸾势逸九霄宽，北去南来任羽翰。朱绂两参王俭府，

绣衣三羽杜林官。道从上国曾匡济，才向牢盆始重难。

应笑张纲谩生事，埋轮不得在长安。
播州秧马歌并序
郑珍（清代）

谷雨方来雨如丝，春声布谷还驾犁。斩青杀绿粪秧畦，芜菁荏菽铺高低。

层层密密若卧梯，外人顾此颇见疑。足舂手筑无乃疲，我有二马君未知。

无腹无尾无扼题，广背方坦健骨支。四蹄锐削啎齿齐，踏背立乘稳不危。

双缰在手左右持，马首北向人首西。横行有如蟹爬泥，前马住足后马提。

后马方到前又移，前不举后后不蹄。转头前者复后驰，人在马上摇摇而。

蹊田远过牵牛蹊，绝似软屐行蒺藜。柳阴馈馌媚且依，木騠对卧不解饥。

晚风摇波蹙水脐，居然刷洗临清溪。他日更借人乘之，踏花小郎黄骢嘶。

下鞍两髀红胭脂，□知老子粪种时。一足各有一马骑，终身脚板无瘢胝。
送谊上人归城
丘葵（宋代）

恰是闻师到，持筇又欲归。
去云黏木屐，飘叶泊禅衣。
不敢生离思，应愁损道机。
故人如见问，为说志渔机。
次韵方平送李南仲赴试春闱
释道潜（宋代）

四溟凫雁集天池，十目先看俊翮飞。养气有馀吞大敌，穷经无缪识玄微。

尘埃旧服辞阿緆，雨露新袍授楚衣。拜命还家春尚好，桃花流水涨渔矶。
谢答闻善二兄九绝句
黄庭坚（宋代）

身入醉乡无畔岸，心与欢伯为友朋。
更阑骂坐客星散，午过未苏发鬅鬙。
和夷齐西山歌
文天祥（宋代）

彼美人兮，西山之薇矣。
北方之人兮，为吾是非矣。
异域长绝兮，不复归矣。
凤不至兮，德之衰矣。
矮斋杂咏二十首·落花
华岳（宋代）

东风吹恨上眉头，两岸桃花瞰碧流。
一片红云飞不起，断霞残照落汀洲。
偈颂一百零一首
释慧性（宋代）

有结有解俱错，到底无绳自缚。
一夏九十日终，个个眉须堕落。
入水长人，填沟塞壑。
相逢只解那斯祁，明眼衲僧休卜度。
送张无梦归天台
夏竦（宋代）

玉格功成碧诏迟，御风千里款黄扉。
旋纡兰佩朝丹禁，却捧云章入翠微。
绿蕴星辰藏古篆，绛宫龙虎闭神扉。
东门日暮馀霞散，南国烟晴独鹤归。
重结茅茨临乳窦，别裁荷芰换尘衣。
鸾凤若有壶中志，從此高梧一见稀。
又代庠孙
项安世（宋代）

春风建邺花如锦，社日秦淮酒似油。
绣阁相傅住鍼线，高堂有喜送觥筹。
兔经三夜光长好，燕入新年语不休。
商略重闱何许寿，八千才是一春秋。
书斋十咏·剪刀
刘子翚（宋代）

错落双刀合，晶荧百练光。
剪裁皆在手，终不露锋芒。
题高牧隐家藏西园雅集图
王恭（明代）

清朝戚畹尚风流，簪佩林泉结胜游。转首西园摇落后，大梁佳气也成秋。
感皇恩 夏日，同延陵君遇签事顺之心远堂，
王恽（元代）

书叶散芸香，牙＊无数。案上藜羹当膏乳。地偏心远，日与圣贤晤语。市声飞不到、横披处。一炷龙涎，满瓯春露。旋埽幽轩约宝住。清谈有味，总是故家风度。子云亭户好、龙津路。
杨柳枝送沈自成之武康县丞五首 其五
谢肃（明代）

吴堤新柳倚晴烟，浅绿轻红最可怜。不是多情管离别，要将春色送行船。
清平乐 题赵叔雍高梧轩图
朱祖谋（清代）

龙门百尺。罨画明秋色。南北两峰相映碧。看取朝阳凤立。

开轩满目烟霞。软红不到云涯。著个仙源居士，湖山越恁清嘉。
凤山逸士周遇仙谣
唐士耻（宋代）

信云步谒洞霄宫，饭罢从游西复东。
唇笛啸时吹白日，诗肠开复嚼清风。
兀兀腾腾心了足，湾湾屈屈水欹曲。
玲珑绿影万株松，潇洒清空二亩竹。
天风吹泉飞雪花，溪石漱玉磨银牙。
白云破碎漏天碧，青霭牵连遮日华。
玉溜几声鸣绿荠，金藤千尺走青蛇。
羊肠蟠路上天去，鹿角枯槎连日坠。
一双素足已升腾，万顷红霞留不住。
擘破青空见太清，飞连宝殿非凡成。
水晶楼阁奏金韵，翡翠帘栊振佩声。
白雪翩翻霜鹤舞，彩云缥缈花鸾鸣。
中有真人鼎玉立，晴光闪电琼波溢。
笑整霓裳曳绛霞，红云影里轻相挹。
琳琅清彻语希夷，嚼玉吐琼声不移。
素手擘开碧玉匣，青空飞出丹虹霓。
蟠摇活走绕天阙，冲透太虚光皎洁。
须臾直上紫霄中，宝篆飞腾罗日月。
影摇六合金色光，丹凤对跃苍龙骧。
回头指点青空里，玉籙丹台已籍纪。
低头招手令向前，漏泄天机敛不已。
等閒赠我赭丹砂，行满功成归我家。
天上逍遥多快乐，人间纷扰无垠涯。
丹砂接得便吞了，回首云軿俱杳杳。
楼阁烟霞景万般，一时不见青天晓。
世人世人知不知，既知何必生迟疑。
早求一闢大罗月，千古万古生光辉。
人生在世空汩没，自从形骸朽肤骨。
为求名利不閒心，名利既来心恍惚。
何不炼内丹绝外物，笑著云衣傲朱绂。
灵丹养就出神炉，慧剑飞腾超月窟。
且无俗事更关心，一段光明耀古今。
声迹超腾青嶂外，影形飞入白云深。
脚跟不点红尘起，指甲时挑碧玉琴。
莫道神仙无实语，世间几个是知音。
巴丘驿晚题二首 其一
赵蕃（宋代）

水驿聊容借，官曹少逭劳。关门对风雨，策杖看波涛。

浩浩心疑壮，悠悠首遽搔。忽来双白鹭，伫立久江皋。
次韵范景逸立春日病中之作
张简（宋代）

岁莫西岑雪未晴，范公祠下少人行。
探梅踏冻烦丹使，扶病迎春问曲生。
石灶茯苓和雪煮，云根流水似冰清。
瓜田数亩春泥暖，好课岩中子弟耕。
宁海双松歌
王初桐（清代）

昔游慈仁寺，下马寻双松。金元旧物竟何有，毗卢阁圮荒烟空。

五年薄宦来东海，别有双松此间在。不知是宋是金元，约计亦逾三百载。

古貌虬髯剧怪奇，屈蟠偃蹇老龙姿。若教拔地拿云去，定见杈丫鳞鬣撑之。

而只今排立依兰若，黛色参天翠交错。谡谡风涛半夜生，泠泠琴韵诸天落。

为栋为梁匠石来，千秋万岁明堂开。天生大才必大用，才人未必皆尘埃。

平生小隐隐林薮，自顾原非斫轮手。归去清斋摘露葵，著书长伴支离叟。
凤凰台
夏侯泰（明代）

数百年间彩凤来，只今山下有荒台。梧桐叶落苍筠老，春雨年年长绿苔。
偈颂一百零九首
释可湘（宋代）

多处添，少处减。
家常用度，文不加点。
游东坡和柯山潘邠老旧赋
程公许（宋代）

恭惟廊庙具，岁晚落江湖。岂不三缄舌，深惭七尺躯。

若为周士贵，翻作楚囚拘。诗款催供上，皇聪莫可呼。

孔融成幸免，柳子岂真愚。瓢酒那能醉，叉钱可得腴。

贫虽无四壁，梦不到清都。赤壁一枝笛，寒溪十幅蒲。

故交同缟纻，废垒借耰锄。未分径争捷，可怜锥也无。

是非端自定，流落坐成迂。四海老泉水，一时丹穴雏。

士皆怜大器，手不转洪枢。拟问灵蓍卜，难凭造化炉。

喑喑枥下马，汎汎水中凫。富贵危探虎，烟波梦钓鲈。

定知铿舍瑟，终不乱吹竽。榛莽开金地，江山称画图。

何当麾斗柄，相与第天吴。生世须如此，不然非丈夫。
谒金门三首·其三
郑文焯（清代）

归不得，一夜林乌头白。落月关山何处笛？马嘶还向北。
鱼雁沉沉江国，不忍闻君消息。恨不奋飞生六翼，乱云愁似幂。
友芳园杂咏为吕心文作二十五首 其十九 友芳桥
欧大任（明代）

沧漭西池下，芙蓉荫渠水。几曲赤阑桥，门似高阳氏。
长至日山家偶成
陈著（宋代）

畴昔随班舞御香，如今忍冻坐山房。
台云谁取书黄瑞，宫日空舒刺绣光。
懒把酒杯心自醉，閒欹肱枕意何长。
晚窗闭眼消详易，赖有生生不断肠。
阳羡杂咏十九首。观鱼亭
陆希声（唐代）

惠施徒自学多方，谩说观鱼理未长。

不得庄生濠上旨，江湖何以见相忘。
永兴郑资政巩县路逢雪见寄
宋祁（宋代）

大旆关河远，同云天地浮。
凌晨逢朔雪，此路向西州。
寒袭生犀健，光催畅毂流。
馀清念东郭，穿履趁英游。
临江仙
朱敦儒（宋代）

几日春愁无意绪，捻金翦绥慵拈。小楼终日怕凭阑。一双新泪眼，千里旧关

苦恨碧云音信断，只教征雁空还。早知盟约是虚言。枉裁诗字锦，悔寄泪痕笺。
忆北轩菊
张九成（宋代）

长忆故园秋色好，满篱霜菊炫宫黄。
无聊却向横江畔，笑倚西风觅暗香。
种秫
何巩道（明代）

种秫劳劳别一区，只缘沽酒费提壶。家人莫败先生兴，自□从今是酒徒。
坐月诗五首 其三 十夜月
邵宝（明代）

此夜看明月，从东渐过庭。一方心共白，独对眼逾青。

即有帘能卷，那无笛可听。梅花未全放，诗在影中亭。
十二绝句送敬美弟闽中学政 其五
王世贞（明代）

幔亭溪畔密藏云，曲曲清流皱縠文。火枣向来须已啖，前身可是武夷君。
马上读书寄君时 其一
彭汝砺（宋代）

夜秣骎骎马，晨脂绎绎车。更行犹挟策，渐老欲捐书。

漫意窥原委，非工辨鲁鱼。相知今亦少，舍汝更谁欤。
赵玿赴成都府广都县尉以送君南浦伤如之何为
李廌（宋代）

倾城爱劲竹，古士惟徽之。
而我独爱君，不见即相思。
今矧万里游，动为三岁期。
索居念金兰，惘然伤别离。
次商於感旧寄卢中丞
蒋吉（唐代）

昔年簪组隘丘门，今日旌幢一院存。

何事商於泪如雨，小儒偏受陆家恩。
夜饮一首
苏籀（宋代）

微生无限死之徒，瓦解丝棼不易图。
一篑区区裨大坏，力行踽踽竞长途。
韬钤筹策皆摧折，文籍条纲总阔疏。
谁料孟嘉为谢传，笑观蒋干待周瑜。
夏日访云栖庵绕过圣水洞遇雨 其三
陆㙨（清代）

深林黯残雨，新霁远岫沈。云飞万峰活，天晕半日阴。

野性飒然举，寻山不辞深。古藤压径黑，但闻呼晴禽。

风定细籁发，急涧流清音。
拟古杂体十九首并序 其十 王子乔
邓云霄（明代）

人道迩，仙道遐。不见王子乔，千年一去不还家，寂寥笙鹤令人嗟。

彭祖巫咸前后死，玉棺何处葬仙子。
游东山二咏次李丞相韵 其一 鳣溪
张元干（宋代）

寒木高萝几曲溪，断碑零落卧荒祠。澄潭想像云头涌，悬瀑依稀雨脚垂。

地轴漫烦龙虎战，天符那得鬼神私。茫茫造物殊难晓，要是为霖自有时。
梦中至某寺醒记以诗
陈曾寿（清代）

寺门长带碧云开，过雨松花欲掩苔。江上峰青人不见，石头路滑我重来。

依然花笑曾相识，微觉经声未净哀。贪近危栏凭夜色，打崖足底海潮回。
好事近 题族叔半亭寒泉阁印谱
朱祖谋（清代）

游刃入斯冰，笔与蛟螭蟠曲。把臂二金蝶馆，有臣家痴叔。

廿年郁郁勒铭才，雕龙手长缩。此事倘关兵象，抵鲁戈追逐。
水藤吴君名纯号藤川行年七十七好学不倦来访天关执弟子礼次韵二首赠之 其一
湛若水（明代）

一啸天关烟霞深，天君洒落坐天心。藤川丈人休问我，尔有昭昭上帝临。
榾柮窝
陆景龙（元代）

安乐窝中兴澹然，灵根斫得自樵仙。地炉伏火春如海，雪屋围风夜似年。

香透玉酥和芋拨，脂流琥珀带松燃。绝胜沈水烧金鸭，吹彻参差恼醉眠。
和圣俞天津桥闻歌
韩维（宋代）

飞雪朝来霁，朱楼月下过。
绝云看丽构，裂玉随清歌。
醉烛轻摇箔，游鞍不动珂。
回头少年乐，惨淡一悲哦。
晓饭小姑山下
胡梅（明代）

雨岸黄芦霜满船，推篷晓爨鹭鸶前。
小孤山下风初定，江面刚生一寸烟。
元白惟敬约卿见过同咏秋雨得尘字
欧大任（明代）

爽气回千嶂，浮空晚更匀。萧条青塞色，沾洒玉京尘。

井干飘黄叶，江潭涨白蘋。洗兵还藉汝，应慰远游人。
送退斋先生归武夷 其三
林若存（宋代）

我七君六旬，从会知无期。但贪言议合，不误光景非。

先生明当别，吾将俦决疑。欲言尚何限，记一十已遗。

及其未溘先，幸无靳珍题。
重阳前一日同成交二儿游新庵
赵蕃（宋代）

细雨不湿路，薄云空碍山。
穷居嫌局趣，乘兴偶跻攀。
并水枫初落，悬崖菊未斑。
清游了无累，短句不须删。
春日
韩元吉（宋代）

霏霏小雨映烟光，睡起文书正满床。
芍药倚阶才弄色，酴醾堆驾渐吹香。
林端好鸟犹相应，叶底残花欲自藏。
便觉春风如我老，须君驻世有奇方。
挽故知容州朝请陶公五首 其四
罗一龙（宋代）

剖竹公符墨未乾，先生雅意只青山。潇然纸帐梅花梦，不到清香画戟间。
再见士卒戍桂阳
刘攽（宋代）

驿书频插羽，汉士远征蛮。四月天将暑，三苗旧阻艰。

悲笳背城邑，苦雾湿关山。后夜东南望，妖氛翼轸间。
古芳林苑
马之纯（宋代）

昔日曾为府署来，谁人都把插桃栽。
不闻华屋笙箫响，但见工林锦绣堆。
几度刘郎来观里，半年阮客住天台。
如今此地知何在，桑柘成阴拨不开。
题絜斋丈鸳湖舟隐图十首 其十
丘逢甲（清代）

横流满目未能安，持节天南仗汉官。蓑笠烟波渔父梦，不妨聊写画图看。
宿江边阁
杜甫（唐代）

暝色延山径，高斋次水门。
薄云岩际宿，孤月浪中翻。
鹳鹤追飞静，豺狼得食喧。
不眠忧战伐，无力正乾坤。
山行 
陈树蓝（清代）

晓雾湿人衣，策马长松下。山深云更閒，地僻客殊暇。

回首望苍苔，钟声出林罅。
石宫四咏 其四
元结（唐代）

石宫冬日煖，煖日宜温泉。晨光静水雾，逸者犹安眠。
朝出青闺里
郭祥正（宋代）

朝出青闺里，自汲井华水。井水如磨铜，妾面似芙蓉。

照影返自叹，净洗铅华浓。郎骑白马玉关去，令人绣被冷春风。

春风欲尽来何迟，蚕蛾散子鸦哺儿。写得短书无寄处，幽恨填膺泪如雨。
尘上人出丐求颂
释正觉（宋代）

轻轻弹指便开门，百亿门前百亿身。
妙应因缘通处处，圆明个事遍尘尘。
华间蜂採黄须蜜，柳上莺传青眼春。
归日相呼满钵饭，一时分付饱参人。
双溪观石窍泉，晚归灯下作示同游诸友 其二
林占梅（清代）

寻声共觅登山路，断续横斜途错互。荒蹊翠葛拂罗衣，曲磴苍苔印芒履。

两道灵源山中溢，瀑布喷从石窍出。美味沁脾酌醁醽，清音漱石鸣琴瑟。

彻底照人清且鲜，千枝万派落畬田。有人搆屋临幽澳，镇日高眠无剥啄。

泉流绕砌茗堪烹，松影当窗书可读。隐逸能方郑子居，应接不暇山阴目。

雨过月朗空山静，榻上焦桐慰幽独。我思就隐水云乡，结契烟霞意味长。

祗因未了显扬愿，尚有黄粱梦一场。一场尘梦浑如寄，岂甘久作风尘吏。

他年琴鹤谷中来，耕读为家初心遂。男婚女嫁向平年，桐帽棕鞋任游戏。

日暮高歌乘兴还，者番淤乐信难攀。路人问我何乐此，我笑未答意自閒。

君不见桃花流水杳然去，别有天地非人间。
首夏西亭
韩琦（宋代）

一霎轻尘小雨过，园林风物尚清和。巢栖旧燕将成子，盆植新莲未出荷。

欲就好峰添异石，恶侵芳卉斸狂莎。病襟萧索宾如市，孤负良辰乐事多。
病中自遣
陆游（宋代）

少时揣无才，一意守贫贱，穷阎依马磨，小石写驴券。
中年更可笑，憔悴客异县，何曾得一饱，尘土空满面。
即今况已病，百衰相俱见。
虽然亦自重，未忍悲秋扇。
茶中杂咏·茶笋
皮日休（唐代）

褎然三五寸，生必依岩洞。寒恐结红铅，暖疑销紫汞。
圆如玉轴光，脆似琼英冻。每为遇之疏，南山挂幽梦。
村市醉归
陆游（宋代）

明时乞得水云身，白首扶衰又见春。
横木门幽谢来客，独辕车小避行人。
湘湖水长蕝丝滑，兰渚泥融箭茁新。
处处酒墟皆可醉，不辞微雨垫吾巾。
奉和皇甫大夫祈雨应时雨降
严维（唐代）

致和知必感，岁旱未书灾。伯禹明灵降，元戎祷请来。

九成陈夏明，三献奉殷罍。掣曳旗交电，铿锵鼓应雷。

行云依盖转，飞雨逐车回。欲识皇天意，为霖贶在哉。
以黄公金华伯五字为韵上黄仲秉侍郎 其五
周孚（宋代）

名如九鼎重，笔有万钧力。甘从颍川最，厌就承明直。

顷时未承颜，既见有矜色。归语同舍生，吾几类河伯。
和仲良分送柚花沉三首 其一
杨万里（宋代）

薰然真腊水沉片，烝以洞庭春雪花。只得掾曹作南董，国香未向俗人誇。
再次前韵呈林郎中五首
陈造（宋代）

一书仅达缺嗣音，蔀屋有梦定山林。
贤者即今在所，陈人不忧第墙阴。
或着容连鸳鹭后，闻道结知君相深。
时遣吴姝近酒盏，更防蜀鸟摇归心。
游水乐烟霞二洞三绝
胡仲弓（宋代）

象鼻峰前得少留，烟霞风景记来游。
等閒拂石题名姓，惹得青云上笔头。
摸鱼儿·被杨花
赵善括（宋代）

被杨花、带将春去，飘扬一路无定。满庭绿荫丝千尺，枝上旧香吹尽。幽梦醒。对晚色、秋千院落人初静。柔条弄影。奈翦翦轻风，冥冥细雨，惹起万千恨。云山路，休蹑高楼独凭。楚天一抹烟暝。娇莺百啭飞鸠去，何处可寻芳信。心自省。念咫尺、青楼应怪人薄幸。归期将近。料喜鹊先知，飞来报了，日日倚门等。
冬日杂兴 其二
汤懋纲（清代）

过眼忘牵滞，随心泯怨憎。青山良有意，白发岂无能。

岭首云门杖，林腰佛屋镫。抛踪外尘事，此兴独堪乘。
即事
李流谦（宋代）

山路仍多雨，秋天最易阴。
呼舟乱滩响，倚杖俯溪浔。
风力凭江横，云容隐树深。
一寒遽如许，料理欲归心。
送曹县丞入京
朱长文（宋代）

忠义家声久，夫群更美才。
吏民愁既去，交友约重来。
别岫浮云远，征帆晓月开。
棣华同郡府，眷恋共衔杯。
访刘汉英
赵兴缗（宋代）

无情岁月迅飞梭，却笑浮生虑更多。
最羡君能寻旧业，半溪春雨一渔蓑。
王秘监夫人挽词
戴栩（宋代）

五桂堂深处，霜萱竟不春。
独从前崦路，重见道山人。
检点哀词众，推寻碑事真。
应言嫁时物，纵在亦为尘。
集古 宿横望
李俊民（金朝）

远上寒山石径斜，月临荒戍起啼鸦。

故乡今夜思千里，每到花时不在家。
句
欧阳鈇（宋代）

梦回金马玉堂上，文在冰瓯雪碗中。
元夕
洪咨夔（宋代）

轻阴不隔团团月，遗俗犹传缓缓歌。
踏雪看灯知不恶，宜春酿酒恨无多。
送潘象安归省八首 其七
梁孜（明代）

长安击筑几高歌，朔雁吴云奈尔何。东阁秖今虚席待，莫将书剑滞烟萝。
挽秦国夫人
李流谦（宋代）

伴涣方兴日，忧危未决前。
伪书知莽诈，新历断周延。
冰作群疑泮，风从一语传。
龟灵无此识，上智炳机先。
题中寂堂
韩驹（宋代）

虎卧文公庐，鸟巢道林室。本自无俗喧，何由辨真寂。

逃溺必登无，避燔必趋泽。君看好静人，万虑固未息。

是心傥已刳，对境起亦得。上人早闻道，晚顺世间迹。

振衣下灵岩，飞锡来上国。高堂亦何有，万卷绕四壁。

客来倚风廊，晤语终日夕。莫言门如市，中有忘机客。

吾曹诗酒污，此道谁目击。唯应寂时趣，独有清士识。
桃源篇
权德舆（唐代）

小年尝读桃源记，忽睹良工施绘事。岩径初欣缭绕通，

溪风转觉芬芳异。一路鲜云杂彩霞，渔舟远远逐桃花。

渐入空濛迷鸟道，宁知掩映有人家。庞眉秀骨争迎客，

凿井耕田人世隔。不知汉代有衣冠，犹说秦家变阡陌。

石髓云英甘且香，仙翁留饭出青囊。相逢自是松乔侣，

良会应殊刘阮郎。内子闲吟倚瑶瑟，玩此沈沈销永日。

忽闻丽曲金玉声，便使老夫思阁笔。
山行
刘敞（宋代）

荒径惑东西，回环极翠微。空持征鸟意，长作准绳飞。
酬桐庐知县刁衎歌
田锡（宋代）

诏守江西新定郡，二年抚俗谁相问。
白浪青山绕郡城，卧理烟霞称嘉遯。
帝乡迢迢天一涯，子牟恋阙人不知。
慷慨情怀何企慕，宋璟政事杜牧诗。
六县万家人辑睦，鱼鹽利人茶货足。
公家事简案牍稀，芳草疏篱映空狱。
杨柳湖边观钓鱼，芙蓉池上静看书。
优游天爵浩然性，贵如三入承明庐。
靖节先生来访我，欣然延入皇堂从。
斂襟欲坐先发言，捧出尺书双袖间。
七轴好词同跪授，儒雅礼丰情意厚。
主人识鉴非延陵，金石何烦荣固陋。
且置琼瑶未暇看，高谈如绮有余欢。
黄鹂百啭天欲暮，客去斜阳已半轩。
焚香道院无人到，风花拂几收真诰。
却取文编一一看，南朝体制多渊奥。
两轴七字五字诗，珠贯累累乐府词。
古於禅月画罗汉，丽於范蠡进西施。
议论精微穷理窟，赋咏升高能体物。
一篇序送周子通，飘飘思若翻冥鸿。
自有沧浪高尚志，因人命笔生词锋。
尝闻水国清辉殿，曾事吴王侍文宴。
田园未膀归去来，严子台边知一县。
古人穷则善一身，达则惠泽如阳春。
一邑生灵如受赐，何须兼济方为贵。
金门吏隐能安身，何必弃官为逸人。
桐庐山水幸堪赏，歌诗酬唱且相亲。
梅花
陈景沂（唐代）

标薰江雪情偏韵，影墨窗蟾梦半回。
耐冻有何香可述，雅交还喜淡相陪。
夏日珠溪赋八音体
方岳（宋代）

金筛薜罗月，玉戛琅玕风。
石根一睡美，幽尚谁与同。
丝棼俗士怀，颠倒崔烈铜。
竹筇肯俱来，独予两诗穷。
匏瓠亦缠藤，永日闭梵宫。
土花侵道碧，晚翠初空蒙。
革华共徘徊，爱此山丛丛。
木犀约重游，小待香玲珑。
金谷已尘土，珠履如飚风。
石崇与平原，痴处正尔同。
丝毫挂世网，空锢理残书，
久已不讳穷。匏樽吾秋人，
许访青莲宫。土甘蔬亦香，
小摘空蒙蒙。革革有鸣禽，
留我幽花丛。木屑落飞谈，
烟霏晚葱珑。
刘人舍携酒有诗和其韵二首
杜范（宋代）

数过流年转瞩中，宦尘休更问穷通。
新诗唤我尘埃梦，孤驿清澄一笑同。
九锁山十咏·云根石
吕同老（宋代）

吾闻泰山云，触石无不至。
如何兹山中，有石象云气。
仙人事狡狯，幻化翻手易。
鳞鳞作荟蔚，冉冉涌苍翠，
清分涧水流，幽映林木邃。
已逃苍狗变，长见玉芝瑞。
朱主簿请赞
释宗杲（宋代）

庞老曾升马祖堂，西江吸尽更无双。
而今妙喜朱居士，觌面分明不覆藏。
栖霞宫山斋
高似孙（宋代）

山栖极造理，其北恰岚壁。
下吞泉数斗，中有蒲数脊。
岩留未化雪，竹迸将崩石。
不为世所薰，直入玄之寂。
道人无一吝，近我如相识。
忽然问周易，再三说太极。
言清嚼冰雪，事奥通金碧。
吐纳少滞咽，导引多精色。
阴火养阳鼎，黄云生宝鬲。
定是西母池，佳桃已中食。
春游仿剑南小体
马赓良（清代）

野色曈曈日气清，短篷柔橹镜中行。山腰束雾初收雨，水面铺中乍放晴。

紫陌莺花催上巳，画船箫鼓送清明。春游到处饶诗思，断句推敲半未成。
禽言十咏·提葫芦沽美酒
姚勉（宋代）

晴烟如泼春光浓，万花笑日争嫣红。
百金沽酒直取醉，有酒不醉孤东风。
不如遂我丰年愿，秫米价如黄土贱。
家家有酒不用沽，何用提葫苦相劝。
遣怀二首
刘应时（宋代）

小桃无力困东风，似整残妆睡思浓。
老子愁肠正如结，苍苔满地点殷红。
滁上谪居
王禹偁（宋代）

迹忝词林旧，官为郎署卑。
同群甘鸟兽，苟禄为妻儿。
未有一事立，空惊双鬓衰。
唯怜文集里，添得谪官诗。
循梅路口四首
刘克庄（宋代）

钞法如弓末愈张，可堪于比更求详。
只应新执牙筹者，拾得研桑肘后方。
初秋夜坐
陆游（宋代）

徂岁又如许，吾生真若浮。
露蝉鸣达晓，风叶堕先秋。
野迥星辰大，天空河汉流。
胡床幸亡恙，且复寄悠悠。
幽居示客
陆游（宋代）

嗜睡疏茶碗，逢春爱麴车。
聊将枕流耳，静听属私蛙。
林下闲成癖，人间嬾莫加。
孙登欲长啸，四座且无哗。
自江上游龙兴至净因寺
王庭圭（宋代）

晓踏晴沙江上堤，堤平沙尽草萋萋。墙头野杏才先发，叶底雏莺自在啼。

问道渔舟通膴水，只应烟火是桃溪。深村疑有秦人在，记取来时路恐迷。
送程给事知越州
王诲（宋代）

清班经岁侍凝旒，宠寄稽山第一州。琐闼风规丹扆侧，蓬莱烟霭碧江头。

诗豪谁敢雷门过，乡老争陪昼锦游。行路光华浮画鹢，浩然佳思鉴湖秋。
酹江月（怪梅一株，为北客载酒移置盆中，伟然）
刘辰翁（宋代）

岁寒相命，算人间、除了梅花无物。窥宋三年又不是，草草东邻凿壁。偃蹇风前，沈吟竹外，直待天骄雪。白家人至，一枝横出终杰。

寂寞小小疏篱，探花使断，知复何时发。北驿不来春又远，只向窗前埋灭。好在冰花，著些风筱，怎不清余发。补之去后，墨梅又有明月。北人著小竹花问更好。
和陈先辈陪陆舍人春日游曲江
黄滔（唐代）

刘超游召郄诜陪，为忆池亭旧赏来。

红杏花旁见山色，诗成因触鼓声回。
送张问南游
宋祁（宋代）

草远花明沟水头，同君此地并离愁。
盖馀瓮酒沈三赋，合作盘鲭厌五侯。
觉在他乡应有梦，信非吾土少登楼。
楚山不见西江远，莫反骚文剩驻留。
贺新郎 其十三 秋日蒙遣祭至唐家岭因游西山
龚鼎孳（清代）

孤鹤云中卷。喜三回、看山奉敕，九天差遣。何处麒麟高冢客，杜宇梦回啼泫。

跳不出、乾坤围茧。岸柳萧疏村菊放，任宦情、也向西风浅。

邛竹杖，且施展。

少豪妄意功名显。到如今、残棋拍碎，唾壶捶扁。望里关门笳鼓竞，千队射雕调犬。

羽猎赋、衰慵邀免。绝顶藤萝人共坐，尽今宵、觞政更番典。

尘海事，醉馀剪。
次胡馀学同年四首
曹泾（宋代）

桃花柳絮及春敷，台是浮轻匪壮图。
幸有田耕并井饮，犹胜身屦与妻纑。
郎君竞爽贤声起，老子尊安道味腴。
便是当年正考父，是间饘粥口堪糊。
依韵和唐彦猷华亭十咏·三女冈
梅尧臣（宋代）

吴王葬三女，因留此冈名。
已化被粲质，合有兰蕙生。
婵娟夜月照，晻蔼朝雾平。
古魂如未泯，不远阖闾城。
寄题江陵抚干胡仲方官舍信美楼
周必大（宋代）

家在香城溪水边，冠霞飞阁切云烟。
从军乐事犹吾土，底用销忧赋仲宣。
句 其三
黄畸翁（宋代）

日高三丈宿酒醒，鸟唤一声春梦惊。
送谢方伯赴试
阳枋（宋代）

春桑催蚕日迟迟，春蚕食叶开文闱。
桃源虽好不可住，高人梦文山薇。
金鸡啁啪唤出日，轻舟短棹风吹衣。
莫问虹梁春燕入，莫吟西堂春草萋。
水光山色二千里，助君笔底龙蛇飞。
丹成九转天上去，五云胶轕黄金扉。
回首文乡烟霭暮，城郭如文人民非。
年来世事转头改，不见华表丁令威。
送君南浦祝此语，伫立江干背夕晖。
范氏庄园
范成大（宋代）

夕阳尘土涨郊墟，六六峰头梦觉余。
竹色唤人来下马，乱蝉深处有图书。
李德充再赋九日期字韵诗辄亦复作
晁说之（宋代）

多才公子莫凄凄，九日不嘲风雨期。
清酒玉腴浮杯底，黄花金蕊粲铃儿。
百年歌吹骖鸾地，万里旌幢鸣凤枝。
前後杨刘是宾客，声名孰敢与争垂。
赠元观正字
王之望（宋代）

才名四纪蔼簪绅，王谢风流信绝伦。
云路旧游群玉府，山城初见谪仙人。
八龙漂泊知余几，三爵追随莫厌频。
此会未应轻作别，梅花且醉腊前春。
挽崔丞相三首
刘克庄（宋代）

先帝谋元帅，烦公护蜀淮。
军皆歌范老，民各像乖崖。
北顾犹关虑，西归已卷怀。
早令扶日月，宁不扫氛霾。
合妙斋二首 其一
释德洪（宋代）

雨过东南月清亮，意行深入碧萝层。露眠不管牛羊践，我是钟山无事僧。
秋日过振艺女塾
郭筠（清代）

荻花霜紧雁飞回，乘兴重来问讲台。天女殷勤裁锦去，青娥辛苦织机来。

海琴学鼓《归风曲》，江笔应怜咏雪才。欲济时艰期裕国，七襄璀粲绣成堆。
少年游 游横山园悼李舒章
曹溶（明代）

云峰百尺引苍虬，著意写芳秋。斜晖窈窕，蟪蛄啼出，才子不能留。

虾须如有神山隔，画栋只藏愁。旧日池塘，情波无尽，难荡木兰舟。
蒲州八咏 其二 虞坂晓行
段成己（金朝）

林下晨鸡第一声，陇头残月伴人行。未知局促盐车下，老骥萧萧又几鸣。
和巧松 其二
赵希逢（宋代）

何人厦屋诧渠渠，路入松关阴满衢。都把万间庇寒士，又分馀荫憩征夫。
次韵王待制游东坡留题十一绝
喻良能（宋代）

笔下无非幼妇辞，胸中端拟效安期。
我生只许拜遗像，不见先生无恙时。
都下次韵谢松阳沈术人二首
项安世（宋代）

向来定远太平平，自殿银袍五百英。
觜距不堪夸度席，齿牙无复近乡评。
重探虎穴颜何厚，忽见稽山眼暂明。
赖有东阳老居士，相逢一笑又诗成。
梅边
方岳（宋代）

野人暖入狼头帽，雪后寒生鹤膝枝。
杖屦与峰回路转，溪山又物换星移。
酒能作崇可忘酒，诗不穷人未是诗。
笔走秋蛇情灿漫，谁知方寸太平时。
维心过邵子非溪亭夜话有伤时感旧之作索余次韵 其五
沈与求（宋代）

心事空牢落，身名盍罢休。得闲羞彊聒，避谤巧淹留。

老矣嗟如此，谁欤问以不。傥容亲杖履，不拟向丹丘。
归舟已具李宪楼仓有约盗贼梗道见避乱者可怜
戴复古（宋代）

岁律又云莫，临风咏式微。
雨台方有约，一棹未成归。
夜宿三家市，天寒百衲衣。
豺狼当道路，鸥鹭亦惊飞。
己亥中元陪祀山陵道中奉和杨学士先生韵十首 其四
李东阳（明代）

布衣人犯逆鳞龙，一代贤豪此地钟。香火制存空古庙，策书名在有遗封。

萧萧白发馀民改，曲曲青山旧路重。欲向五陵还吊古，永安城外数声钟。
菩萨蛮（晓行西湖边）
止禅师（宋代）

霜花铺岸浓如雪。田间水浅冰初结。林密乱鸦啼。山深雁过稀。

风恬湖似镜。冷浸楼台影。梅不怕隆寒，疏葩正耐看。
感春十三首
张耒（宋代）

沈阴涉春仲，积潦断行迹。
浮云起南山，商羊未休息。
壅涸无宿滞，芬芳有新摘。
灯明休间齐，鸟静山霭夕。
浊醪足斟酌，野杞柔可食。
瑶簪脱雏笋，玉缕剸肥鲫。
冥怀默有契，玩理方自得。
庶几达人风，持用慰寂默。
挽席夫人二首
吴芾（宋代）

猗欤陶母世称贤，生子还持辅佐权。
政府旧曾迎象服，成都重佐拥戎旃。
佳城闭处千车集，华屋生来五福全。
终始衰荣今已矣，空余陈迹载青编。
生查子 秋闺
王仙媛（清代）

花香爱捲帘，月淡多清暇。独自倚红楼，片片霞光射。

暮雀乱深林，昏霭愁长夜。霜冷玉琴收，小胆空帏怕。
连雨作寒二首
苏籀（宋代）

未应牢杜敬通关，寄傲足怡元亮颜。
冗龊凡庸何异目，粗疏潦倒幸投閒。
平生那识贾三倍，晚节犹窥道一斑。
调燮裁成真大治，茂弘先进实非孱。
渭南县斋秋雨
萧贡（金朝）

穴床撑拄小窗前，一点青灯照不眠。檐溜淙琤风淅沥，嫩凉如水夜如年。
成都
杨亿（宋代）

五丁力尽蜀川通，千古成都绿酎醲。
白帝仓空蛙在井，青天路险剑为峰。
漫传西汉祠神马，已见南阳起卧龙。
张载勒铭堪作戒，莫矜函谷一丸封。
西郊二首 其一
胡宿（宋代）

高楼十二曲，倚遍到斜晖。天幕清无翳，溪云冻不飞。

断冈残烧尽，远树宿禽归。久忆莲华社，钟声隔翠微。
钱仲庸主簿入京三首
裘万顷（宋代）

孤山梅蕊正开时，杖屦还须访水湄。
莫遣冰魂叹牢落，只今和靖自能诗。
题伏龙寺壁
张栻（宋代）

少日忆曾到，归途得小留。
回还山寺古，萧瑟柿林秋。
道路情无那，琴书可细求。
从来士穷达，分付水悠悠。
上册宝十三首
真宗（宋代）

［黄钟宫］笾豆大房，牲尊将将。
声香既登，明灵迪赏。
其乐伊何，吹笙鼓簧。
灵来燕娭，降福无疆。
句
傅崧卿（宋代）

色带墨痕迷旧沼，响随钟韵下层楼。
赠郑介夫
许景衡（宋代）

人笑流离自抱关，天教强健老林泉。回头岭海几千里，屈指星林五十年。

无事一樽谁与醉，有时两手自争先。也知世上皆儿戏，出处如公岂偶然。
春日偶题呈上尚书丈丈
秦观（宋代）

三年京国鬓如丝，又见新花发故枝。
日典春衣非为酒，家贫食粥已多时。
哭徐节之学士慎言
程俱（宋代）

辩口悬河气吐云，贤豪往往尽知闻。论兵似欲无坚敌，揽辔常知去败群。

正使流言成玉玷，何妨浃骨自兰芬。他年罢社悲闾里，宿草犹应哭故坟。
梅
韦蟾（唐代）

高树临溪艳，低枝隔竹繁。何须是桃李，然后欲忘言。

拟折魂先断，须看眼更昏。谁知南陌草，却解望王孙。
望峄山
李觉斯（明代）

秀色分齐鲁，高峰表岱宗。秦碑如尚在，欲破白云封。
一枝春 闹蛾
张翥（元代）

雾翅烟须，向云窗斗巧，宫罗轻翦。翩翩鬓影，侧映宝钗双燕。银丝蜡蒂，弄春色、一枝娇颤。谁网得、金玉飞钱，结成翠羞红怨。灯街上元又见。闹春风簇定，冠儿争转。偷香傅粉，尚忆去年人面。妆楼误约，定何处、为花留恋。应化作、晓梦寻郎，采芳径远。
涟水古冢瓶文
不详（唐代）

一双青乌子，飞来五两头。借问船轻重，寄信到扬州。
正月四日侍宴紫宸殿契丹使预会
宋庠（宋代）

黼座披天幄，朝簪集玉除。
人来重塞表，年是上皇初。
万岫移神岛，千门敞徼庐。
春云低借幕，瑶斗近临车。
露渥仙杯溢，风和法曲徐。
剑丸争献巧，橦索竞凌虚。
老柘优词丽，交竿舞态舒。
盘丰行炙数，冠重赐花馀。
瑞境仪韶凤，欢心在镐鱼。
太平同乐意，应有史臣书。
咏龟
郭印（宋代）

泥涂曳尾行，自适幽閒性。
不食本无营，畏人长缩颈。
缅思风雨秋，污池乱蛙黾。
尔亦水中族，胡为独沈静。
异质天所赋，巢莲千岁永。
见梦固不祥，多知慎所逞。
赠道士
胡奎（元代）

我思仙人，乃在三神山，何年误落尘网间。浪游江海不归去，碧桃落尽春风閒。

春风閒，瑶草绿。来日燕辞巢，归时莺出谷。黄金之阙白玉城，手把芙蓉朝太清。

安得从师入山去，醉骑鸾背吹瑶笙。
李生论善学者
佚名（先秦）

王生好学而不得法。其友李生问之曰：“或谓君不善学，信乎？问王生不说，曰：“凡师之所言，吾悉能志之，是不亦善学乎？问李生说之曰：“孔子云‘学而不思则罔’，盖学贵善思，君但志之而不思之，终必无所成，何以谓之善学也？问王生益愠，不应而还走。居五日，李生故寻王生，告之曰：“夫善学者不耻下问，择善而从之，冀闻道也。余一言未尽，而君变色以去。几欲拒人千里之外，其择善学者所应有邪？学者之大忌，莫逾自厌，盍改之乎？不然，迨年事蹉跎，虽欲改励，恐不及矣！问王生惊觉，谢曰：“余不敏，今日始知君言之善。请铭之坐右，以昭炯戒。问
和门下相公从驾视学
范祖禹（宋代）

尧天云汉炳文章，亲学严师款上庠。万乘及门先降辇，诸生望上俨成行。

三雍盛典遵前训，千古元龟鉴逸王。儒服观光真幸会，为容深愧鲁高堂。
湖上新秋
葛天民（宋代）

十里荷风盖尽倾，城中忆杀水边清。
催诗末用西湖雨，且送新凉入帝城。
颂古一百则 其八
释正觉（宋代）

一尺水，一丈波，五百生前不奈何。不落不昧商量也，依前撞入葛藤窠。

阿呵呵，会也么。若是你洒洒落落，不妨我哆哆和和。

神歌社舞自成曲，拍手其间唱哩啰。
霓裳中序第一 秋夜闻歌用草窗韵
张景祁（清代）

流云卷素叠。露湿银床飘暗叶。愁与青虫共结。又玉簟送凉，纱橱通月。

莲衣坠雪。叹扇纨轻弃瑶箧。重游处，柳桥系马，忍向旧莺说。

凄切。笛波鸣咽。祝酒泪盈衫未灭。湘皋无限怨别。

袖襭芳兰，帕解离玦。篆香心字缺。那更听哀蝉断阕。

西园路，一帘秋瘦，草缀冷红蝶。
拒霜
虞俦（宋代）

纤枝绿叶竞成丛，谁障西来落木风。
霞散缠头千丈绮，春回醉木一番红。
伶俜欲嫁还羞晚，梳洗随宜不爱工。
况是秋高花已少，对花莫放酒杯空。
宿武夷观妙堂二首 其二
朱熹（宋代）

清晨叩高殿，缓步绕虚廊。斋心启真秘，焚香散十方。

出门恋仙境，仰首云峰苍。踌躇野水际，顿将尘虑忘。
观白鹭洲风涛
刘过（宋代）

一声雷鼓挟风威，顷刻冲涛没钓矶。行客骇看银汉落，阳侯惊钓玉山飞。

蛟龙便尔争先化，鸥鹭茫然失所依。安得长竿入吾手，翩然东海钓鳌归。
过龙泉山
管讷（明代）

夹口青山四面来，山重拱挹水萦回。千年胜地龙泉涌，一日佳城凤穴开。

佛子岭头云拥树，仙人石迹雨生苔。岳灵应为长呵护，五色光生紫翠堆。
城头乌
刘敞（宋代）

城头月出天正白，众乌惊飞啼夜色。枝高风多露新滴，畏声恶夜不能息。

愁人感之援鸣琴，拂弦成声泪沾襟。嗟尔一生八九雏，游翔不过东西林。

白头反哺无所恨，桓山分飞独何心。
行甫索颂卷
赵抃（宋代）

空生老病已忘言，何处如今有偈篇。要会从来无一字，溪边杨柳密笼烟。
寄和梅树君先生见怀原韵
徐大镛（清代）

吟到怀人句，怜才独有君。光阴残岭雪，心思乱山云。

浪迹成何事，羁愁不可闻。北风吹断梦，离绪触缤纷。
依韵和孙之翰对雪
范仲淹（宋代）

江干往往腊不雪，今喜纷纷才孟冬。
乃知王泽寝及远，益明天意先在农。
有年预可慰四海，大瑞且当闻九重。
况此湖山满清思，与君交唱若为慵。
春光好 其一
欧阳炯（唐代）

天初暖，日初长，好春光。万汇此时皆得意，竞芬芳。

笋迸苔钱嫩绿，花偎雪坞浓香。谁把金丝裁剪却，挂斜阳。
挽陆义斋二首
陆文圭（元代）

生平意气每相期，岁晚行藏各自知。
见事略同因抚掌，尤时不自其攒眉。
阖棺已矣公何憾，闻笛凄然我独悲。
回首秋山寒雨外，青松滴沪作枯枝。
奉天西佛寺
温庭筠（唐代）

忆昔狂童犯顺年，玉虬闲暇出甘泉。宗臣欲舞千钧剑，

追骑犹甘七宝鞭。星背紫垣终扫地，日归黄道却当天。

至今南顿诸耆旧，犹指榛芜作弄田。
寄明守刘公仪
韦骧（宋代）

去年更直宿文昌，今日暌违各一方。遐想四明安坐府，肯思三峡险乘航。

恨无羽翼亲谈席，应有笙歌簇燕堂。旧好未宜因远废，邮筒时且寄篇章。
赋丹阳县治沧浪台
邵彪（宋代）

秦凿断巘崿，晋圃亡町畦。
事古迹茫昧，天高水渺瀰。
缅怀褚季野，清坐行四时。
仓黄挤兴公，无乃醉魂迷。
不如颜中书，藻舟赋新诗。
芜废今几年，黄鹄怨坏陂。
今尹古循良，见利勇有为。
如云拥万锸，矢矫出大堤。
蛟龙鼓洪涛，鸥鹭舞寒漪。
危台俯回渚，长怀旷遐睎。
乃知高世心，宜与湖山期。
下注万顷田，水田数斗泥。
民乐我亦乐，兴觞淡忘归。
和萧封君凤仪遗诗四十韵
李东阳（明代）

世运迭推代，昔闻桑海三。万物若久存，金石或未堪。

君看垂髫子，老鬓双䰐鬖。终焉山丘葬，岂论黠与憨。

东吴有萧子，结发称奇男。昂霄出尘壒，气与虹蜺参。

少年不自耀，外敛中包含。置身向经史，出入同秋蟫。

分阴每自惜，癖性久愈耽。词锋极淬砺，理窟穷搜探。

文如南山豹，空谷凝双耽。光如苍精龙，盘屈在一函。

又如鲸鲲辈，海底深波涵。生当圣明时，未获雨露覃。

秋姿折蒲柳，晚色凋樟楠。流光不少待，䂀驭无归骖。

生乏轩冕荣，死宁丘壑惭。寂寥虞山下，数尺封如龛。

有井勿多汲，井竭因泉甘。有玉勿频磨，玉折难成簪。

奇才固不寿，闻者心为惔。当年悬弧宴，绿笋罗黄柑。

华裾乱云日，舞袖回烟岚。溪鱼出越笱，邻酒倾吴墰。

馀商发古调，哀响流江潭。永怀奉母日，衣綵随舆蓝。

劬劳念罔极，往事空遗谈。色养苦不逮，敢于微禄贪。

轲机忍复断，路米谁为担。歌成转悽恻，肝腑攒戈镡。

是时夜正黑，狐星暗天南。落月噭嵓狖，悲风啸林甝。

苍黄三十载，蔓草荒寒庵。官曹继清白，旧业惟瓶甔。

屈建祭无芰，嗜好岂不谙。坡翁宝画板，身自盟瞿昙。

君有孝子诚，而无流俗酣。贻谋在文字，况乃青于蓝。

遗编袭蜀锦，异楮开倭蚕。寿公身后名，可以齐铿聃。
与仲律饮鸣治宅用原博韵
李东阳（明代）

偶陪骢马游三日，复到城南意惘然。山色见如逢旧友，菊花开惘厌残年。

幽居地接东陵近，爱客心知北海贤。犹识旧堂曾下榻，隔楼风雨赋诗眠。
谢人寄梅花瑞香花二首 其二
韩驹（宋代）

道人不爱色，而爱闻清香。方春谢凡卉，凌晨玩孤芳。

以兹兰蕙质，种彼葵藿场。常恐乱微馥，采采归幽房。
送董三同献春秋补传不遇还越中
杨巍（明代）

嗟君万里谒枫宸，又向江湖老此身。补传抱来空泣玉，新诗赋罢浪惊人。

愁中南国干戈在，雪里长淮道路贫。荐士未如杨得意，绨袍虽赠亦沾巾。
因省风俗，访道士侄不见，题壁
韦应物（唐代）

去年涧水今亦流，去年杏花今又拆。

山人归来问是谁，还是去年行春客。
题峭帆亭
弘历（清代）

峻坂策快马，直下无留停。顺水方行舟，峭帆趁风轻。

胥称适意方，止处应图平。苟其恣一往，其害实堪惊。

是地运河岸，乃有峭帆亭。挂帆抑观帆，其语原未明。

吾谓观斯可，天道恒亏盈。
题垂虹亭壁
李延兴（元代）

金樽绿酒荡晴空，花压双鬟舞袖红。
莫唱何堪《渭城曲》，银筝呜咽怨秋风。
黄陵二妃庙
宋白（宋代）

重瞳天子狩南荒，二女音容已渺茫。
静听瑶琴当皓月，再闻珠泪洒幽篁。
松愁老鹤清无梦，水映疏萤冷放光。
一夜辽辽千古意，香魂信约绕潇湘。
映碧园产并头莲三十首 其十三 九青
孙传庭（明代）

倚槛延清赏，那禁眼并青。吾方嗟落落，尔自惜惺惺。

拂镜齐生态，纫兰互袭馨。荷阴堪覆庇，风雨勿飘零。
登楼
子兰（唐代）

边邑鸿声一例秋，大波平日绕山流。

故人千里同明月，尽夕无言空倚楼。
句
释道臻（宋代）

疑君魂梦在清都。
句
王繁（宋代）

万山飞不出，守令最相亲。
秋阴
欧阳修（宋代）

秋阴积不散，夜气凛初清。
雨冷侵灯晕，风愁送叶声。
国恩惭未报，岁晚念余生。
却忆滁州睡，村醪自解酲。
赠别新渭府机宜蔡二同年
华镇（宋代）

贾生流落处，寒日照山郭。江湖行欲尽，客意正寂寞。

毂击逢蔡侯，旧交宛不若。立谈露底里，贞意销垠堮。

握手笑登舟，杯盘已纷错。初言叙交契，次问何漂泊。

苦道行路长，舂陵亦硗埆。仲冬才薄寒，秋水虽已落。

湘山尚重叠，湘水亦浩漠。水深莫暮止，路远宜晨作。

委曲话津途，纤悉指栖托。前修共科名，分义曾不薄。

此道久沦替，后生多落寞。颂君古人风，不为一杯酌。

我舟尚南迈，君马方西跃。各指天一涯，何以慰离索。

平凉古名镇，扼控开戎幕。绿发照青衫，从容预经略。

从军古所贵，清世尤多乐。已见六翮修，行看上辽廓。
梦灵寿寺
张耒（宋代）

客居有似鸿遵渚，鸿渚相看岂有情。
何事春来频见梦，老僧谈笑起相迎。
小斋四花·蜡梅
仇远（元代）

别作一家春，故畹已禾黍。
黄香从何来，谁为东风主。
相见欢 赠季弟
王士禄（清代）

若为歌管销愁。荡离忧。忆逐残秋，征雁问扬州。

意中漫，怜东阁，少淹留。谁识到来，翻送秣陵舟。
桫椤树
梅尧臣（宋代）

桫椤古树常占岁，在昔曾看北海碑。
今日四方俱大稔，不知荣悴向何枝。
题姚司理公祖孝义流芳册 其一 代家君
林熙春（明代）

频年仙吏滞天涯，世德繇来慰所思。敝蹝一官惊扼臂，孤灯半世重齐眉。

遗孙清白梧桐老，跨祖文章雨露滋。自是丝纶偏积庆，海滨渔父醉金卮。
杜介熙熙堂
苏轼（宋代）

崎岖世路最先回，窈窕华堂手自开。
咄咄何曾书怪事，熙熙长觉似春台。
白砂碧玉味方永，黄纸红旗心已灰。
遥想闭门投辖饮，鹍弦铁拨响如雷。
己卯季冬北征就道舟中却寄张公亮明府明府时以新诗索予小序二首 其二
郭之奇（明代）

性僻耽佳我亦如，流传嗤点共删除。心期自出寻常表，文力长扶百六初。

未坠于人终不坠，其馀诸子尽堪馀。风流一代归君手，怅望千秋独起予。
淮上春日
戴复古（宋代）

边寒客衣薄，渐喜暖风回。
社后未闻燕，春深方见梅。
壮怀频抚剑，孤愤强衔杯。
北望山河语，天时不再来。
七月六日作
孔平仲（宋代）

隔江见雨来，尤苦风大疾。蓬蓬宇宙中，掀搅若无物。

百川水倒流，瓦石亦飞越。浓云最轻浮，暂聚非永结。

随吹东西扬，散漫颇仓猝。竟无点滴惠，初势不可遏。

正昏露青天，方曀见白日。但增尘土高，益使水泉竭。

农夫忧岁事，怅望眼流血。蛟龙不能神，卷尾藏窟穴。

空馀鸟雀噪，庭户晚更热。深夜气稍苏，林端挂明月。
蜀山雪霁
李裕（元代）

冻雀无声万籁鸣，六花飞屑遍山城。日高风静寒光敛，留得琼峰映晓晴。
书事 其一
李流谦（宋代）

饱饭将何适，携筇登翠微。江长仍曲折，树远欲依稀。

煮井未休汲，田家初掩扉。惊心崖路险，隔岸唤船归。
送鲍都官钱塘通判
梅尧臣（宋代）

文鳐游西海，夕飞向吴洲。
朱鳖生明月，渊潜未可求。
由来有变化，何能计沉浮。
君子蹈出处，谁能等隅陬。
临水赋二者，相送无离忧。
扫室
喻良能（宋代）

凝尘昼满室，燕处亦超然。
扫罢掩关卧，从嘲边孝先。
见于给事暇日上直寄南省诸郎官诗，因以戏赠
白居易（唐代）

倚作天仙弄地仙，夸张一日抵千年。黄麻敕胜长生箓，

白纻词嫌内景篇。云彩误居青琐地，风流合在紫微天。

东曹渐去西垣近，鹤驾无妨更著鞭。
游三洞金盆诸峰绝句二十首 其三
叶颙（元代）

仙翁出洞口，笑我两鬓华。尘世累变更，翁貌长如花。
次韵景卢赏梅
洪适（宋代）

曲坞梅藏白，东皇解出奇。不嫌歌板闹，直与酒尊宜。

倚竹盟三友，凌风粲一枝。清标何水部，千古说能诗。
和耿天骘见寄二首 其一
郭祥正（宋代）

熠熠阳气动，春事不可禦。君家富林园，宴豆乐宾主。

况当解官归，精魄还六腑。或乘青板船，纵缆东溪浒。

溪光如碧玉，皓月无人取。信哉浴乎沂，点也丘所与。

又闻全于天，卓越庄周语。我方治幽狱，归期日日数。

读君新诗章，对面若吴楚。
高远亭和林黄中韵
张孝祥（宋代）

檐桷飞翔入太空，下窥庐岳最高峰。亭如岘首应遗爱，诗比西高欲亢宗。

天上唤君从此近，酒边著我几时重。凭阑欲去仍回首，谁与佳名自点胸。
读唐人愁诗戏作
陆游（宋代）

飞雪安能住酒中，闲愁见酒亦消融。
山家有力参天地，不放清尊一日空。
十一日再赠器之
韩淲（宋代）

浮家泛宅玉溪边，小泊茶楼又过年。山郡野花共酒盏，天街官柳望吟篇。

平吞馀子价可待，倾倒诸公誉正延。日复故疆须老手，步归青琐伴金蝉。
锺山晚步
王安石（宋代）

小雨轻风落楝花，细红如雪点平沙。
槿篱竹屋江村路，时见宜城卖酒家。
偶成（二首）
陈基（元代）

南州五月尚兼衣，白苎窗间未脱机。
青李来禽书不至，荔枝卢橘赋多违。
水晶帘箔围晴昼，艾纳罅薰逗夕霏。
为问上都城里客，菖蒲花发几时归？
喜故人来访共论易
释文珦（宋代）

读书无与如，日夕友猿狙。
喜悦深交至，参同未画初。
语边惊鬼魅，句里得真儒。
兹事忘来久，因君又起予。
乙丑小春，伯兄出咏菊诗五首命和，时兄迁居南庄，偕坐别去，口占二首 其一
李鹏翀（明代）

弟兄双鬓渐如霜，惆怅天南各一堂。共席恰还欣对菊，分飞空复想寻芳。

丛枝带月疑无色，细蕊经寒尚有香。何似棣棠花靴匕，徘徊今夕岂能忘。
赠淮西贾兵马使
清江（唐代）

破虏功成百战场，天书新拜汉中郎。映门旌旆春风起，

对客弦中白日长。阶下斗鸡花乍发，营南试马柳初黄。

由来吴楚多同调，感激逢君共异乡。
千秋岁（咏畴昔胜会和人韵，后篇喜其归）
李之仪（宋代）

深帘静昼。绰约闺房秀。鲜衣楚制非文绣。凝脂肤理腻，削玉腰围瘦。闲舞袖。回身昵语凭肩久。

眉压横波皱。歌断青青柳。钗遽擘，壶频叩。鬓凄清镜雪，泪涨芳樽酒。难再偶。沈沈梦峡云归后。
送蓝峰赴南泉教
王希旦（宋代）

君去清源第一州，鲙鱼沽酒有人留。泉山紫帽登临处，还有高人寄我不。
杏
苏轼（宋代）

开花送余寒，结子及新火。
关中幸无梅，汝强充鼎和。
花发沁园春
陈亮（宋代）

天意微悭，春工多裕，长须末后殷勤。骨瘦挽先，肌韵恰好，花头径尺徐陈。红黄粉紫，更牛家、姚魏为真。留几种，蒂殢中州，异时齐顿浑身。
承平当日开多少，笙歌何限，是甚人人。气入江南，心知芍药，仿佛前事犹存。名品应须，认旧家，雨露方新。成一处，蓓蕾根株，剩看诸谱纷纷。
雪湖八景次瞿宗吉韵 其一 鹫岭雪峰
凌云翰（元代）

大地浑无一点瑕，光明都属梵王家。两峰高并疑堆王，一道中分类剖瓜。

已为岧峣知鹫岭，还因凛冽记龙沙。此时翻忆监关句，谁复能开顷刻花。
宜春台
朱继芳（宋代）

定王米换长安土，北望长安日几回。更有筑台归未得，凭高却望定王台。
送化士 其十四
释慧空（宋代）

迫促空生说偈，顿送普化上街。三日两日要供，十日五日要斋。
庆丁大监 其一
牟子才（宋代）

两朝表异诏言温，忠厚根基百世培。岳麓湖湘多秀气，玉杯繁世是奇才。

词章近接秦而上，学术羞肩汉以来。事业元从儒者出，经纶之地自恢恢。
自黄县至宁海州道中作 其七
雷浚（清代）

皇天夜雨金，万夫朝死斗。牟平土不谷，民穷何述富。

帝敕金星下，驽力试补救。又恐逸则淫，金沙杂纷糅。

拣之更鍊之，辛苦同芸耨。我行升高山，下视人辐辏。

询云淘金户，蠕蠕聚万首。稍近皆败絮，腾趠如猿狖。

此邦本不肥，尔生亦太瘦。
次李韵
洪皓（宋代）

见危致命欲时清，万里祈通两国情，
尝尽艰难徒自苦，著成纪咏待谁明。
瑶琴漫鼓思归引，玉笛休吹逐舞声。
遥夜肯来同晤语，消忧岂待赐宣城。
澎湖八景
刘伯琛（清代）

一轮西坠荡空濛，波浴山衔望未穷。远渚乍分初月白，遥天低映晚霞红。

数家渔网蘋洲外，十幅蒲帆翠霭中。最爱夕阳归牧句，霏霏薄雾起寒丛。
暮春泛西湖次口号韵呈程待制十首 其二
陈造（宋代）

湖山引兴尚能长，小贷诗愁放酒狂。蝴蝶应怜落春后，无聊时近绿樽傍。
寄谢夹谷书隐先生四十四韵
何梦桂（宋代）

粤从太极分，大块溟涬洩。
人生於其间，三才位成列。
人极苟不立，清宁将竭裂。
厥初始断鳌，万古功卓绝。
谁触不周山，地摧天柱折。
娲皇不炼石，方圆成陷缺。
九载困怀襄，东柱至西碣。
乘载微司空，斯民化鱼鳖。
上下三千年，世变几更迭。
谁与持风轮，不至人类灭。
鲁庙祠太牢，汉庭定绵绝蕝泽国访羊裘，
东都树名节。斯道无存亡，
惟人善显设。先后虽殊途，
彼此有同辙。山冢摧且倾，
川流沸将竭。托身止傍徨，
劳心苦忡惙。时无武城偃，
谁知堂下蔑。吏来方叫嚣，
我行方蹩躠。宾主成寇雠，
樽俎化缧符理司臬。令出风霆行，
章分云汉抉。垂光烛幽壤，
万里悉昭晰。汲绠出深渊，
千仞藉提挈。自雇此身微，
天地一瓮蠛。自笑往事非，
古今一剑叫吷。鸟卵来仪羽，
骏骨致汗血。犁然心自孚，
难以口腾说。衣冠出藻色，
诗书响木舌。从此公道开，
起我庶士揭。不图老辕申，
复见人稷莴。苍生在巅崖，
寄命方杌陧。山下豺狼多，
况复昼噬啮。皇皇倘无归，
惸惸靡遗孑。四海望公来，
久旱望霓切。惟有此西人，
谓私我西浙。永言誓澄清，
且为活焦热。次第雨八荒，
宁久民望觖。严濑有男子，
苦心头半雪。受恩口难言，
寤叹惟契契。延伫羌思君，
解佩原遗玦。
题吴氏梅堂
方逢辰（宋代）

闻君家在雪边住，靠尽阑干索尽诗。
只怕梅花应冷笑，清香元不要人知。
句
释惠崇（宋代）

江花凌霰发，山溜入池深。
水声
宋祁（宋代）

淙波声可爱，最与静相宜。
激射不平处，潺湲无罢时。
拥花含骤咽，碍石溅空危。
便作山林趣，宁妨吏隐师。
九峰十景 其九 马驮秋月
林光（明代）

月照马驮山，秋气清人骨。马驮驮不去，千古一轮月。
夹路天宁谒僧不遇
朱松（宋代）

支公去不锁禅扉，熟境应留梦里归。我却寄眠公榻上，此心浑似片云飞。
独坐
杜甫（唐代）

悲愁回白首，倚杖背孤城。江敛洲渚出，天虚风物清。

沧溟服衰谢，朱绂负平生。仰羡黄昏鸟，投林羽翮轻。
采桑子（赠黄中行）
黄庭坚（宋代）

宗盟有妓能歌舞，宜醉尊罍。待约新醅。车上危坡尽要推。

西邻三弄争秋月，邀勒春回。个里声催。铁树枝头花也开。
谒金门（一名花自落、垂杨碧、出塞）
韦庄（唐代）

春雨足，染就一溪新绿。柳外飞来双羽玉，弄晴相对浴¤

楼外翠帘高轴，倚遍阑干几曲。云淡水平烟树簇，

寸心千里目。

春漏促，金烬暗挑残烛。一夜帘前风撼竹，梦魂相断续¤

有个娇饶如玉，夜夜绣屏孤宿。闲抱琵琶寻旧曲，

远山眉黛绿。

空相忆，无计得传消息。天上嫦娥人不识，寄书何处觅¤

新睡觉来无力，不忍把君书迹。满院落花春寂寂，

断肠芳草碧。
偈颂一百零四首
释绍昙（宋代）

万本青松，后人标榜。
临济儿孙，当机不让。
千古清凉树荫人，法门梁栋真堪赏。
春怀 其三
韩淲（宋代）

单舸下长川，相与两文士。欢然叩舷歌，激激响风水。

山头秀松杉，城阴富桃李。周流至桥边，兴极笑而起。
上曾安抚二首
郭印（宋代）

万口争称好使君，携持踊跃看朱轮。
入门便洒随车雨，到处真成有脚春。
鱼鸟一时生意气，江山千里有精神。
大贤易镇朝廷重，巴峡穷愁要抚循。
怀家三首
戴复古（宋代）

强言不思家，对人作意气。
惟有布被头，见我思家泪。
书见素居壁 其二
李兆洛（清代）

疏窗敞南北，偃息静以邃。南荣足淹曝，北壁有余地。

凿池但随坳，为山即覆篑。高树有远容，丈石出奇致。

耸耸竹与柏，左右拥双翠。室中复何有，空洞类我意。

斲椽粗棱棱，粉壁光致致。木无髹漆观，墙无绨锦被。

既乏珠玉玩，亦鲜彤镂器。用朴保真率，寡欲息人事。

兹区实彫瘵，鱼甑时告匮。疲民固不敢，伤财况为累。

美室孟献尤，葺墙叔孙志。夫子善苟完，斯亦素吾位。
偶题
林希逸（宋代）

浮沉上下一虚舟，久喜身心得自由。知我要须高著眼，逢人多是懒抬头。

诗名遣兴元非兴，酒道消愁有底愁。学圣玄宗总如许，莫疑老子习单修。
先天易吟三十首
方回（元代）

水平民不溺，谷播世无饥。
气数如寒暑，能无理转移。
东坡画竹赞
黄庭坚（宋代）

孤生危苦，播荡风雨。
岁不我与，誓将寻斧。
刳心达节，万籁中发。
黄锺同律，伟哉造物。
斋中绘五岳为图称卧游焉各系以诗 其五 恒山
胡应麟（明代）

绛节回看上帝台，金茎云雾接蓬莱。不知碣石青何处，万里冰天雪色来。
同元忠少逸登大安阁各赋一篇
王安中（宋代）

胸中堆奇忽块磊，径欲凭虚寻我对。梵宫日月擦鸱尾，复道云我涌鳌背。

佛将高广快心赏，天为空长舒眼碍。冰层蹙岸见河漳，雪气明山数齐岱。

安知一身寄城郭，却指万顶看阛阓。承平大驾昔此留，望幸遗民今几在。

哦诗人物到白也，题字风流希湛辈。北都三士行作图，胜游一日不可废。
吴子故泰伯之后思追至德自名曰守让而别号吴荆余为赋之
王世贞（明代）

泰伯让天下，窜迹在荆蛮。虞仲表从兄，文身志亦全。

季子让其国，归耕梁溪田。当其欿然时，自制造物权。

奈何后代人，役役锥刀间。仰惭神明胄，俯愧夜气专。

吴生感至德，千载思齐焉。无欲道恒尊，不竞心故闲。

吾闻之孔经，当仁在师先。
示从侄茂
易祓（宋代）

万事皆从忙处错，寂然不动乃能通。
君看开济规模事，却属南阳高臣翁。
走笔送叔牙
洪朋（宋代）

三分春色已无多，况是征帆欲棹歌。莫惜扬鞭重回首，桃溪李径奈愁何。
重阳日再到共城百源故居
邵雍（宋代）

故国逢佳节，登临但可悲。
山川一梦外，风月十年期。
白发飘新鬓，黄花绕旧篱。
乡人应笑我，昼锦是男儿。
耄志十首
刘克庄（宋代）

端平忝缀鵷行末，曾抗纲常疏一通。
诸老不能回横议，孤臣犹一寤清衷。
鹤林莫掣傲象肘，乌府甘弯射羿弓。
西涧相君知我者，箧中尚书一遗忠。
闻阁试题为兰亭修禊图效作二首 其二
袁宏道（明代）

石榻谁知定武讹，绽纹犹识旧宣和。凭君莫话冬青树，添得青山泪许多。
过刘忠显公乡县作
吕本中（宋代）

疾风知劲草，世乱识忠臣。自古有此语，今代岂无人。

刘公生东南，节义迈等伦。时危出一死，以捍胡马尘。

遂令天下人，稍知吾道尊。至今生气在，凛凛凌层云。

我行崇安野，瞻望彼高坟。流泽既未远，有子贤而文。

会当广德业，早为建殊勋。此意苟不泯，楚人生伍员。
次韵牡丹四绝 其一
李之仪（宋代）

朝阳烁烁欲争流，已过群红盍自脩。发尽妖妍犹未歇，天机终待几时休。
庚戍正月三，约同舍游西湖十首
杨万里（宋代）

南北高峰巧避人，旋生云雾半腰横。
縰然遮得青苍面，玉塔双尖分外明。
蒲中霁后晚望
薛能（唐代）

河边霁色无人见，身带春风立岸头。

浊水茫茫有何意，日斜还向古蒲州。
和陶诗 其五
李贤（原德）（明代）

悠悠南山云，可以清心曲。何必如广受，然后始知足。

闷来酒一壶，闲来棋一局。鸥鸟宜结盟，皓月堪代烛。

纵饮忘夜阑，不知东方旭。
送綦毋三谒房给事
李颀（唐代）

夫子大名下，家无钟石储。惜哉湖海上，曾校蓬莱书。

外物非本意，此生空澹如。所思但乘兴，远适唯单车。

高道时坎坷，故交愿吹嘘。徒言青琐闼，不爱承明庐。

百里人户满，片言争讼疏。手持莲花经，目送飞鸟馀。

晚景南路别，炎云中伏初。此行傥不遂，归食芦洲鱼。
再题康乐园
韩琦（宋代）

旧拓名园壮邺中，本思行乐兴民同。闾阎已惯春游盛，花木谁矜半植功。

爱客笙歌虽不定，称时风月且无穷。三来纵赏人休讶，白发苍颜坐醉翁。
宫词 其三十二
宋白（宋代）

红骑翩翩小绣旗，苑中秋雁恰来时。何妨十日方归内，料得千官总不知。
萧自脩将赴维扬不果思向西昌次韵二首 其二
刘崧（元代）

凤山云气蔚油油，碧树黄鹂晚更留。尽日桥边看流水，思归不见上河舟。
役从叔
李群玉（唐代）

可惜出群蹄，毛焦久卧泥。孙阳如不顾，骐骥向谁嘶。
洞仙歌·溪山好处
韩淲（宋代）

溪山好处，赢得题新曲。待足人生甚时足。问临流情味，倚遍斜晖，应似画、小景生绡一幅。渔舟声欸乃，岩上云飞，杳杳归鸦去鸿逐。任当年伊吕，谈笑兴王，争敌恁、闲眠野宿。待雪天、月夜我还来，醉潇洒清幽，那些儿屋。
东合雨中
欧阳修（宋代）

直合时偷暇，幽怀坐独哦。
绿苔人迹少，黄叶雨声多。
云结愁阴重，风传禁漏过。
瑶图新嗣圣，玉寒久包戈。
相府文书简，丰年气候和。
还将凤池句，聊杂野人歌。
次韵章季常饮冰长句
周紫芝（宋代）

九衢乌帽吹尘沙，心知痼疾无烟霞。病眼不禁书叶遮，岁月逝已空吁嗟。

故乡日远老日加，无地可种青门瓜。几年尘甑儿女哗，强吟冰柱哦雪车。

长安城中十万家，绿蒲朱笼来迩遐。挥金截玉争矜誇，御府诏赐珍复嘉。

金盘璀璨无疵瑕，章郎文采如景差。便恐馀子俱公邪，故遣丽句开天葩。

语胜未必甲丰华，深山穷谷寒无涯。一读尽噤池中蛙，老人昼卧横乌纱。

举杯随分浮水花，饮甘欲借归齿牙。千金难买官焙茶，百金未尽先藏叉。
草凉驿
林徵韩（清代）

客路当春晚，林昏鸟竞哗。野田初著雨，山坞半桃花。

种植无多地，生存只数家。不知今夜酒，端欲向谁赊。